แบงก์แนะลูกค้าขายหุ้น
&#8220;ไทยพาณิชย์&#8221; แนะลูกค้าขนาดกลางที่เริ่มมีปัญหาเงินทุน เปิดทางผู้ถือหุ้นใหม่ร่วมลงทุนก่อนเป็นเอ็นพีแอล
30 ม.ค. 2555

“ไทยพาณิชย์” แนะลูกค้าขนาดกลางที่เริ่มมีปัญหาเงินทุน เปิดทางผู้ถือหุ้นใหม่ร่วมลงทุนก่อนเป็นเอ็นพีแอล
นายศรัณย์ทร ชุติมา รองผู้ จัดการใหญ่ กลุ่มธุรกิจพิเศษ ธนาคาร ไทยพาณิชย์ กล่าวว่า ปีนี้ธนาคารตั้งเป้าแก้ไขหนี้ลูกค้าในกลุ่มที่อยู่ระหว่างติดตามคุณภาพหนี้ ซึ่งปัจจุบันมีรวมกว่า 4 หมื่นล้านบาท ให้ลดเหลือประมาณ 2 หมื่นล้านบาท จากที่เริ่มก่อตั้งกลุ่มธุรกิจพิเศษ ปลายปี 2553 ขณะนั้นมีมูลหนี้ทั้งสิ้น 1.8 แสนล้านบาท ปัจจุบันสามารถลดหนี้ได้ต่อเนื่อง
นายศรัณย์ทร กล่าวว่า วิธีการ บริหารลูกหนี้กลุ่มนี้ที่จะเห็นชัดในปีนี้คือ การให้คำแนะนำลูกค้า ร่วมทุนกับผู้ถือหุ้นใหม่ที่มีศักยภาพทางการเงินทั้งกองทุนไทยและต่างประเทศ วิธีนี้จะใช้ได้ดีสำหรับลูกค้าขนาดกลางถึงเล็ก ที่มีเงินลงทุนไม่เกิน 1,000 ล้านบาท 
ในช่วงที่ผลตอบแทนจากดอกเบี้ยเงินฝากและการลงทุนในช่องทางอื่นให้ผลตอบแทนต่ำ กองทุนต่างๆ จะหาช่องทางการลงทุนผ่านการเข้าไปร่วมถือหุ้นในบริษัทที่น่าสนใจ 
นายศรัณย์ทร กล่าวว่า กลุ่มอุตสาหกรรมขนาดกลางที่มีศักยภาพในการเติบโตจะเป็นบริษัทขนาด กลางและขนาดย่อม ซึ่งมีผู้ถือหุ้นที่เป็นพันธมิตรจะทำให้บริษัทเติบโตเร็ว ทำให้มีโอกาสจะเข้าจดทะเบียนในตลาดหุ้นในอนาคต ได้แก่ กลุ่มท่องเที่ยว ยานยนต์ และไอที 
อย่างไรก็ดีการให้คำแนะนำลูกค้าด้วยการเปิดทางให้ผู้ถือหุ้นใหม่เข้าร่วมถือหุ้นนั้น อาจไม่เหมาะกับลูกค้าขนาดใหญ่ เพราะเป็นกลุ่มที่มีความสามารถระดมทุนได้เอง
“ตอนนี้มีกองทุนสนใจลงทุนในบริษัทขนาดกลางที่มองแล้วมีอนาคตเยอะ เพราะดีกว่าเอาเงินไปฝากได้ดอกเบี้ยต่ำ เช่น ถ้าคุณเป็นผู้ถือหุ้นเดิม 80% ก็ลดลงเหลือสัก 75% ก็เป็นการช่วยกระแสเงินสด” นายศรัณย์ทร กล่าว
นายศรัณย์ทร กล่าวว่า ยอมรับว่าขณะนี้มีลูกหนี้รายย่อยที่เริ่มมีปัญหาในช่วงน้ำท่วมที่ผ่านมาเพิ่มขึ้น แต่ยังไม่เป็นเอ็นพีแอล ซึ่งได้ใช้วิธีดูลูกค้าเป็นราย ๆ ผ่านการยืดหนี้ เพราะลูกค้าบางรายยังต้องใช้เงินเพื่อซ่อมแซมบ้านหลังน้ำท่วม ก็ต้องผ่อนคลายให้ เพราะหากบีบจนเกินไปก็ไม่มีประโยชน์ทำให้ลูกค้าเป็นเอ็นพีแอล ธนาคารก็ลำบาก ลูกค้าก็ลำบาก
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ กล่าวว่า ปีนี้ธนาคารตั้งเป้าหมายลดหนี้สงสัยจะสูญ (เอ็นพีแอล) เหลือ 2.5% จากปีก่อน 2.61% ตัวเลขเอ็นพีแอลของธนาคารลดลงต่อเนื่อง ส่วนหนึ่งเพราะมีทีมเข้าไปดูลูกค้าก่อนเป็นเอ็นพีแอล